Id-Deċiżjoni tal-Kummissjoni
tad-19 ta' Mejju 1994 li tistabbilixxi kondizzjonijiet speċjali li jirregolaw
importazzjonijiet ta' prodotti tas-sajd u ta' akkwakultura li joriġinaw mit-Tajlandja
(94/325/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbillixxi l-Komunità Ewropea,
Wara li kkunsidrat id-Direttiva tal-Kunsill 91/493/KEE tat-22 ta' Lulju 1991 li tistabbilixxi l-kondizzjonijiet ta' saħħa għall-produzzjoni u t-tqegħid fis-suq ta' prodotti tas-sajd [1], u b'mod partikolari l-Artikolu 11(1) tagħha,
Billi espert tal-Kummissjoni żar it-Tajlandja sabiex jagħmel spezzjoni u jivverifika l-kondizzjonijiet li taħthom jiġu prodotti, maħżuna u mibgħuta prodotti tas-sajd lill-Komunità;
Billi d-disposizzjonijiet tal-leġislazzjoni Tajlandiża dwar spezzjoni ta' saħħa u sorveljanza fuq prodotti tas-sajd jistgħu jitqiesu ekwivalenti għal dawk stabbiliti fid-Direttiva 91/493/KEE;
Billi l-Ministeru ta' l-Agrikoltura u Koperattivi, Dipartiment tas-Sajd, l-awtorità kompetenti Tajlandiża, u d-Diviżjoni ta' Spezzjonar tal-Ħut u Kontroll tal-Kwalità, id-dipartiment ta' spezzjoni tiegħu, huma kapaċi jivverifikaw b'mod effettiv l-applikazzjoni tal-liġijiet fis-seħħ;
Billi l-proċedura sabiex jinkiseb iċ-ċertifikat ta' saħħa msemmi fl-Artikolu 11(4)(a) tad-Direttiva 91/493/KEE għandha tkopri wkoll id-definizzjoni ta' ċertifikat mudell, il-ħtiġijiet minimi dwar il-lingwa/i li fiha jrid jiġi abbozzat u l-kwalifiki tal-persuna awtorizzata li tiffirmah;
Billi, skond l-Artikolu 11(4)(b) tad-Direttiva 91/493/KEE, għandha titwaħħal marka fuq pakketti ta' prodotti tas-sajd li tagħti l-isem tal-pajjiż terz u n-numru ta' approvazzjoni ta' l-istabbiliment ta' oriġini;
Billi, skond l-Artikolu 11(4)(ċ) tad-Direttiva 91/493/KEE, trid titħejja lista ta' stabbilimenti approvati; filwaqt li dik il-lista għandha titħejja fuq il-bażi ta' komunikazzjoni mill-Ministeru ta' l-Agrikoltura u Koperattivi, id-Dipartiment tas-Sajd, lill-Kummissjoni; billi huwa għalhekk il-Ministeru ta' l-Agrikoltura u Kooperattivi, Dipartiment tas-Sajd, li jrid jiżgura konformità mad-disposizzjonijiet stabbiliti għal dak il-għan fl-Artikolu 11(4) tad-Direttiva 91/493/KEE;
Billi l-Ministeru ta' l-Agrikoltura u Koperattivi, Dipartiment tas-Sajd, ipprovda assigurazzjonijiet uffiċjali dwar konformità mar-regoli stabbiliti f'Kapitolu V ta' l-Anness għad-Direttiva 91/493/KEE u dwar l-adeżjoni tal-ħtiġijiet ekwivalenti għal dawk stabbiliti minn dik id-Direttiva għall-approvazzjoni ta' l-istabbilimenti;
Billi l-miżuri provvduti għalihom f'din id-Deċiżjoni huma skond l-opinjoni tal-Kumitat Permanenti Veterinarju,
ADOTTAT DIN ID-DEĊIŻJONI:
Artikolu 1
Il-Ministeru ta' l-Agrikoltura u Koperattivi, Dipartiment tas-Sajd (Diviżjoni ta' Spezzjonar tal-Ħut u Kontroll tal-Kwalità), għandu jkun l-awtorità kompetenti fit-Tajlandja għall-verifikazzjoni u ċ-ċertifikazzjoni tal-konformità ta' prodotti tas-sajd u akkwakultura mal-ħtiġijiet tad-Direttiva 91/493/KEE.
Artikolu 2
Prodotti tas-sajd u akkwakultura li joriġinaw mit-Tajlandja, iridu jissodisfaw il-kondizzjonijiet li ġejjin:
1. kull kunsinna għandha tkun akkompanjata b'ċertifikat tas-saħħa oriġinali nnumerat, mimli kif dovut, iffirmat, datat u li jkun jinkludi folja waħda skond il-mudell fl-Anness A ma' din;
2. il-prodotti jridu jaslu mingħand stabbilimenti approvati mniżżla fl-Anness B ta' din;
3. minbarra fil-każ ta' prodotti ta' sajd iffriżati bl-ingrossa u maħsuba għall-manufattura ta' ikel ippriservat, il-pakketti kollha għandhom juru l-kelma "Tajland" u n-numru ta' approvazzjoni ta' l-istabbiliment ta' oriġini f'ittri li ma jitħasrux.
Artikolu 3
1. Iċ-ċertifikat imsemmi fl-Artikolu 2(1) għandu jiġi magħmul mill-inqas f'lingwa uffiċjali waħda ta' l-Istat Membru fejn isiru l-kontrolli.
2. Iċ-ċertifikat għandu juri l-isem, il-kapaċità u firma tar-rappreżentant tal-Ministeru ta' l-Agrikoltura u Koperattivi, Dipartiment tas-Sajd, u t-timbru uffiċjali ta' dan ta' l-aħħar b'kulur differenti minn dak ta' awtorizazzjonijiet oħra.
Artikolu 4
Din id-Deċiżjoni għandha tapplika mill-1 ta' Awissu 1994.
Artikolu 5
Din id-Deċiżjoni hija indirizzata lill-Istati Membri.
Magħmula fi Brussel, fid-19 ta' Mejju 1994.